CELEX: 52020PC0770
Language: el
Date: 2020-11-30
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την υπογραφή, εξ ονόματος της Ευρωπαϊκής Ένωσης, του πρωτοκόλλου τροποποίησης της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.11.2020
            COM(2020) 770 final
            2020/0342(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ευρωπαϊκής Ένωσης, του πρωτοκόλλου τροποποίησης της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η συμφωνία Interbus σχετικά με τις έκτακτες διεθνείς μεταφορές επιβατών με πούλμαν και λεωφορεία (
                     1
                  ) άρχισε να ισχύει την 1η Ιανουαρίου 2003. Στη συνέχεια, η συμφωνία επικαιροποιήθηκε με την απόφαση αριθ. 1/2011 (
                     2
                  ) της μεικτής επιτροπής που είχε συσταθεί δυνάμει του άρθρου 23 της συμφωνίας.
               
               
                  Το γεωγραφικό πεδίο εφαρμογής της συμφωνίας Interbus περιορίζεται στις χώρες μέλη της Ευρωπαϊκής Διάσκεψης Υπουργών Μεταφορών (ΕΔΥΜ) και στις χώρες που αναφέρονται στο άρθρο 30 παράγραφος 2 της συμφωνίας Interbus. Εκτός από την Ευρωπαϊκή Ένωση, η Δημοκρατία της Αλβανίας, το Πριγκιπάτο της Ανδόρας, η Βοσνία-Ερζεγοβίνη, η Δημοκρατία της Μολδαβίας, το Μαυροβούνιο, η Δημοκρατία της Βόρειας Μακεδονίας, η Δημοκρατία της Τουρκίας και η Ουκρανία είναι επί του παρόντος συμβαλλόμενα μέρη της συμφωνίας. 
               
            
            
               Η συμφωνία Interbus είναι ανοικτή για προσχώρηση σε χώρες που είναι πλήρη μέλη της ΕΔΥΜ. Το Βασίλειο του Μαρόκου δεν είναι πλήρες μέλος αλλά έχει την ιδιότητα του παρατηρητή στην ΕΔΥΜ.
            
            
               Η συμφωνία Interbus θα πρέπει να προβλέπει σαφή νομική βάση για την προσχώρηση του Βασιλείου του Μαρόκου. 
            
            
               
                  Η ενδεχόμενη προσχώρηση του Βασιλείου του Μαρόκου στη συμφωνία Interbus θα συμβάλει στην περαιτέρω ανάπτυξη των διεθνών σχέσεων στον τομέα των επιβατικών μεταφορών, καθώς και του τουρισμού και των πολιτιστικών ανταλλαγών πέραν των χωρών που είναι επί του παρόντος συμβαλλόμενα μέρη της συμφωνίας Interbus, και θα διευκολύνει την οργάνωση των μεταφορών αυτών.
               
               
                  Στις 5 Δεκεμβρίου 2014, το Συμβούλιο εξουσιοδότησε την Επιτροπή (
                     3
                  ) να αρχίσει διαπραγματεύσεις για την τροποποίηση της συμφωνίας Interbus, με σκοπό τη διεύρυνση του γεωγραφικού πεδίου εφαρμογής της ώστε να περιλαμβάνει το Βασίλειο του Μαρόκου.
               
               
                  Σύμφωνα με την απόφαση (ΕΕ) 2018/1211 του Συμβουλίου της 16 Ιουλίου 2018 (
                     4
                  ), το πρωτόκολλο τροποποίησης της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου, υπεγράφη από την Ευρωπαϊκή Ένωση, τη Βοσνία-Ερζεγοβίνη, το Μαυροβούνιο και τη Δημοκρατία της Τουρκίας, με την επιφύλαξη της σύναψής του σε μεταγενέστερη ημερομηνία. Ωστόσο, το πρωτόκολλο, που ήταν ανοικτό προς υπογραφή από τις 16 Ιουλίου 2018 έως τις 16 Απριλίου 2019, δεν υπεγράφη από όλα τα συμβαλλόμενα μέρη πριν από τη λήξη της προθεσμίας υπογραφής. 
               
               
                  Στις 18 Φεβρουαρίου 2020, το Συμβούλιο εξουσιοδότησε την Επιτροπή να αρχίσει διαπραγματεύσεις, εξ ονόματος της Ένωσης, για την τροποποίηση του πρωτοκόλλου για το Βασίλειο του Μαρόκου, ώστε να πραγματοποιηθούν ορισμένες τεχνικές αλλαγές όσον αφορά την υπογραφή και την έναρξη ισχύος και να αποτυπωθεί η αλλαγή της ονομασίας ενός συμβαλλόμενου μέρους της συμφωνίας Interbus.
               
               
                  Οι διαπραγματεύσεις ολοκληρώθηκαν επιτυχώς και συντάχθηκε αναλόγως μια νέα έκδοση του πρωτοκόλλου για το Βασίλειο του Μαρόκου. Δεδομένου ότι δεν υπέγραψαν όλα τα συμβαλλόμενα μέρη το αρχικό πρωτόκολλο, κρίθηκε σκοπιμότερο να αντικατασταθεί ολόκληρο το πρωτόκολλο από νέο αντί να τεθεί προς διαπραγμάτευση πρωτόκολλο που τροποποιεί το αρχικό πρωτόκολλο. 
               
               
                  Υπενθυμίζεται ότι οι διεθνείς μεταφορές επιβατών με πούλμαν και λεωφορεία είναι σημαντικές διότι προσφέρουν κινητικότητα στους Ευρωπαίους πολίτες με προσιτή διάρθρωση τιμών. Η περαιτέρω ανάπτυξή τους πέραν της ΕΕ θα ωφελήσει εξίσου τους πολίτες της ΕΕ, τους αλλοδαπούς τουρίστες, την τουριστική βιομηχανία και τις ευρωπαϊκές περιφέρειες.
               
               
                  Η δυνατότητα πρόσβασης στην αγορά θα πρέπει να δοθεί στο Βασίλειο του Μαρόκου με βάση τις διατάξεις της συμφωνίας Interbus, εφόσον εφαρμόζεται το κεκτημένο της ΕΕ στον τομέα των οδικών επιβατικών μεταφορών, στο οποίο συγκαταλέγονται η οδική ασφάλεια, οι τεχνικές διατάξεις, τα προσόντα των οδηγών, οι κοινωνικοί κανόνες, τα δικαιώματα των επιβατών, το περιβάλλον και η πρόσβαση στο επάγγελμα.
               
               
                  Προκειμένου να αποφευχθούν ζητήματα διακυβέρνησης, όλα τα συμβαλλόμενα μέρη της συμφωνίας Interbus θα πρέπει να υπογράψουν και να εγκρίνουν ή να κυρώσουν το πρωτόκολλο ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου πριν από την προσχώρηση της εν λόγω χώρας.
               
               
                  Για να μπορέσουν τα συμβαλλόμενα μέρη της συμφωνίας Interbus να υπογράψουν και να συνάψουν το πρωτόκολλο, ενδείκνυται το πρωτόκολλο να μην προβλέπει συγκεκριμένη περίοδο κατά τη διάρκεια της οποίας θα είναι ανοικτό προς υπογραφή.
               
               
                  Η έναρξη ισχύος του πρωτοκόλλου είναι η πρώτη ημέρα του μήνα που έπεται της ημερομηνίας κατά την οποία όλα τα συμβαλλόμενα μέρη της Interbus θα έχουν υπογράψει και εγκρίνει ή κυρώσει το πρωτόκολλο.
               
               
                  Ένα συμβαλλόμενο μέρος άλλαξε την ονομασία του σε Δημοκρατία της Βόρειας Μακεδονίας, γεγονός που επίσης θα πρέπει να αποτυπώνεται στο πρωτόκολλο.
               
               
                  Επίσης, το πρωτόκολλο αναφέρει πλέον ότι το Πριγκιπάτο της Ανδόρας έχει καταστεί συμβαλλόμενο μέρος της συμφωνίας Interbus.
               
            
         
         
            
               
                  Η ομάδα «Χερσαίες Μεταφορές» του Συμβουλίου, η οποία ορίστηκε από το Συμβούλιο ως ειδική επιτροπή δυνάμει του άρθρου 218 παράγραφος 4 της ΣΛΕΕ, ενημερωνόταν συνεχώς για την πρόοδο των διαπραγματεύσεων. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Το πρωτόκολλο που επισυνάπτεται στην παρούσα πρόταση απόφασης του Συμβουλίου είναι σύμφωνο με την ενωσιακή πολιτική για τις οδικές μεταφορές, την οποία και συμπληρώνει. Στηρίζει την πρόσβαση των γειτονικών χωρών της ΕΕ στην αγορά επιβατικών μεταφορών της ΕΕ και αντιστρόφως, δημιουργώντας έτσι ένα ρυθμιστικό πλαίσιο για την οργάνωση του διασυνοριακού τουρισμού και προς τις δύο κατευθύνσεις.
               
            
            
               •Συνοχή με άλλες πολιτικές της Ένωσης
            
            
               
                  Η πρόταση συνάδει με την πολιτική γειτονίας και τις εξωτερικές σχέσεις της ΕΕ.
               
            
            
               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               Συλλογή και χρήση εμπειρογνωσίας και εκτίμηση επιπτώσεων
            
            
               
                  Οι αναμενόμενες συνολικές επιπτώσεις είναι θετικές: η διεύρυνση της συμφωνίας Interbus σε μία ακόμα χώρα θα προσφέρει νέες ευκαιρίες τόσο για τα υφιστάμενα συμβαλλόμενα μέρη όσο και για το Βασίλειο του Μαρόκου. Δεδομένου ότι βοηθά στην επέκταση του κεκτημένου της ΕΕ στον τομέα των επιβατικών μεταφορών στην εν λόγω χώρα, θα έχει θετικές επιπτώσεις στους τεχνικούς, οικονομικούς και κοινωνικούς όρους υπό τους οποίους πραγματοποιούνται οι εν λόγω μεταφορές. Οι συνολικές περιβαλλοντικές επιπτώσεις θα είναι περιορισμένες.
               
               
                  Όπως συμβαίνει μέχρι σήμερα, οι φορείς εκμετάλλευσης μπορεί να είναι είτε ΜΜΕ με μικρότερο στόλο πούλμαν ή λεωφορείων είτε μεγαλύτερες επιχειρήσεις με μεγαλύτερους στόλους.
               
            
            
               •Απλούστευση
            
            
               
                  Η διεύρυνση του γεωγραφικού πεδίου εφαρμογής των εφαρμοστέων κανόνων για τις έκτακτες μεταφορές επιβατών με πούλμαν και λεωφορεία στο πλαίσιο της συμφωνίας Interbus θα συμβάλει στην απλούστευση της εκτέλεσης των εν λόγω μεταφορών με άλλη τρίτη χώρα.
               
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Νομική βάση
            
            
               Η νομική βάση είναι η Συνθήκη για τη λειτουργία της Ευρωπαϊκής Ένωσης (ΣΛΕΕ), και συγκεκριμένα ουσιαστική νομική βάση το άρθρο 91 της ΣΛΕΕ, σε συνδυασμό με το άρθρο 218 παράγραφος 5 της ΣΛΕΕ.
            
            
               •Επιλογή της νομικής πράξης
            
            
               
                  Το άρθρο 218 παράγραφος 5 της ΣΛΕΕ προβλέπει ότι το εφαρμοστέο νομικό μέσο είναι η απόφαση του Συμβουλίου.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Καμία.
            
            
               5.ΠΡΟΑΙΡΕΤΙΚΑ ΣΤΟΙΧΕΙΑ
            
            
               •Ρυθμίσεις παρακολούθησης, αξιολόγησης και υποβολής εκθέσεων
            
         
         
            
               Η λειτουργία της συμφωνίας Interbus αξιολογείται κάθε πέντε έτη από τη μεικτή επιτροπή που έχει συσταθεί δυνάμει του άρθρου 23 της συμφωνίας.
            
            
               Περαιτέρω διαδικασία
            
            
               Η Επιτροπή κρίνει αναγκαία την κίνηση της διαδικασίας ενόψει της υπογραφής του πρωτοκόλλου. Κατά συνέπεια, η Επιτροπή υποβάλλει στο Συμβούλιο την παρούσα πρόταση απόφασης του Συμβουλίου για την υπογραφή, εξ ονόματος της Ένωσης, του πρωτοκόλλου της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου.
            
            
               •Αναλυτική επεξήγηση των επιμέρους διατάξεων της πρότασης
            
            
               Ειδικές διατάξεις της προτεινόμενης απόφασης του Συμβουλίου:
            
            
               ·Το άρθρο 1 της απόφασης του Συμβουλίου προβλέπει την υπογραφή, εξ ονόματος της Ένωσης, του νέου πρωτοκόλλου της συμφωνίας Interbus όσον αφορά το Βασίλειο του Μαρόκου. Το νέο πρωτόκολλο αντικαθιστά το προηγούμενο πρωτόκολλο, το οποίο ήταν ανοικτό προς υπογραφή από τις 16 Ιουλίου 2018 έως τις 16 Απριλίου 2019.
            
            
               ·Το άρθρο 2 εξουσιοδοτεί τον διαπραγματευτή του πρωτοκόλλου να υποδείξει το/τα αρμόδιο/-α πρόσωπο/-α να υπογράψει/-ουν το πρωτόκολλο εξ ονόματος της Ένωσης.
            
            
               ·Το άρθρο 3 προβλέπει την έναρξη ισχύος της απόφασης του Συμβουλίου.
            
            
               Ειδικές διατάξεις του πρωτοκόλλου:
            
            
               ·Το άρθρο 1 προβλέπει την τροποποίηση της συμφωνίας Interbus σχετικά με τις έκτακτες διεθνείς μεταφορές επιβατών με πούλμαν και λεωφορεία, δίνοντας στο Βασίλειο του Μαρόκου τη δυνατότητα να προσχωρήσει στη συμφωνία.
            
            
               ·Τα άρθρα 2 έως 6 καλύπτουν τις διοικητικές διαδικασίες για την έναρξη ισχύος του πρωτοκόλλου, προβλέπουν ότι όλα τα συμβαλλόμενα μέρη πρέπει να υπογράψουν, να προσχωρήσουν ή να κυρώσουν το πρωτόκολλο πριν από την έναρξη ισχύος του και, ως εκ τούτου, πριν να είναι σε θέση το Βασίλειο του Μαρόκου να προσχωρήσει στη συμφωνία, και περιλαμβάνουν διατάξεις σχετικά με το γλωσσικό καθεστώς.
            
            
               ·Το άρθρο 7 προβλέπει ότι το πρωτόκολλο αυτό αντικαθιστά το πρωτόκολλο για το Βασίλειο του Μαρόκου, το οποίο ήταν ανοικτό προς υπογραφή από τις 16 Ιουλίου 2018 έως τις 16 Απριλίου 2019. 
            
            
               2020/0342 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την υπογραφή, εξ ονόματος της Ευρωπαϊκής Ένωσης, του πρωτοκόλλου τροποποίησης της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 σε συνδυασμό με το άρθρο 218 παράγραφος 5,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
         
         
            
               (1)Σύμφωνα με την απόφαση 2002/917/ΕΚ του Συμβουλίου
                  5
               , η συμφωνία σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus) συνήφθη, εξ ονόματος της Ένωσης, στις 3 Οκτωβρίου 2002 και τέθηκε σε ισχύ την 1η Ιανουαρίου 2003
                  6
               .
            
            
               (2)Στις 5 Δεκεμβρίου 2014, το Συμβούλιο εξουσιοδότησε την Επιτροπή να αρχίσει διαπραγματεύσεις για την τροποποίηση της συμφωνίας Interbus, με σκοπό τη διεύρυνση του γεωγραφικού πεδίου εφαρμογής της, ώστε να καταστεί δυνατή η προσχώρηση του Βασιλείου του Μαρόκου, η οποία δεν προβλέπεται μέχρι στιγμής από τη συμφωνία. 
            
            
               (3)Η ενδεχόμενη προσχώρηση του Βασιλείου του Μαρόκου στη συμφωνία Interbus αναμένεται να συμβάλει στην ανάπτυξη των διεθνών σχέσεων στον τομέα των επιβατικών μεταφορών, καθώς και του τουρισμού και των πολιτιστικών ανταλλαγών πέραν των χωρών που είναι επί του παρόντος συμβαλλόμενα μέρη της συμφωνίας Interbus. Η ενδεχόμενη προσχώρηση του Βασιλείου του Μαρόκου στη συμφωνία Interbus αναμένεται επίσης να συμβάλει στην επέκταση του κεκτημένου της Ένωσης στον τομέα των επιβατικών μεταφορών στην εν λόγω χώρα. Αυτό θα έχει θετικές επιπτώσεις στους τεχνικούς, τους οικονομικούς και τους κοινωνικούς όρους υπό τους οποίους πραγματοποιούνται οι εν λόγω μεταφορές. Επομένως, θα πρέπει να δοθεί η δυνατότητα στο Βασίλειο του Μαρόκου, το οποίο έχει καθεστώς παρατηρητή στην Ευρωπαϊκή Διάσκεψη Υπουργών Μεταφορών, να προσχωρήσει στη συμφωνία Interbus.
            
            
               (4)Κατόπιν της απόφασης 2018/1211/ΕΕ του Συμβουλίου
                  7
               , η Ευρωπαϊκή Ένωση, η Βοσνία-Ερζεγοβίνη, το Μαυροβούνιο και η Δημοκρατία της Τουρκίας υπέγραψαν το πρωτόκολλο για το Βασίλειο του Μαρόκου. Ωστόσο, το πρωτόκολλο, που ήταν ανοικτό προς υπογραφή από τις 16 Ιουλίου 2018 έως τις 16 Απριλίου 2019, δεν υπεγράφη από όλα τα συμβαλλόμενα μέρη πριν από τη λήξη της προθεσμίας υπογραφής. 
            
            
               (5)Στις 18 Φεβρουαρίου 2020, το Συμβούλιο εξουσιοδότησε την Επιτροπή να αρχίσει διαπραγματεύσεις για την τροποποίηση του πρωτοκόλλου για το Βασίλειο του Μαρόκου, ώστε να πραγματοποιηθούν ορισμένες τεχνικές αλλαγές όσον αφορά την υπογραφή και την έναρξη ισχύος του.
            
            
               (6)Οι διαπραγματεύσεις ολοκληρώθηκαν επιτυχώς. Προκειμένου να αποφευχθούν ζητήματα διακυβέρνησης, όλα τα συμβαλλόμενα μέρη της συμφωνίας Interbus πρέπει να υπογράψουν και να εγκρίνουν ή να κυρώσουν το πρωτόκολλο για το Βασίλειο του Μαρόκου πριν από την προσχώρηση της εν λόγω χώρας. Δεν προβλέπεται συγκεκριμένη περίοδος κατά τη διάρκεια της οποίας το πρωτόκολλο θα είναι ανοικτό προς υπογραφή. Το πρωτόκολλο θα αρχίσει να ισχύει την πρώτη ημέρα του μήνα που έπεται της κύρωσης από όλα τα συμβαλλόμενα μέρη.
            
            
               (7)Επιπλέον, το πρωτόκολλο λαμβάνει υπόψη την αλλαγή της ονομασίας ενός συμβαλλόμενου μέρους, της Βόρειας Μακεδονίας. Πλέον, το πρωτόκολλο αναφέρει επίσης το Πριγκιπάτο της Ανδόρας, το οποίο έχει καταστεί συμβαλλόμενο μέρος της συμφωνίας Interbus.
            
            
               (8)Για λόγους σαφήνειας και προκειμένου να διευκολυνθεί η υπογραφή και έναρξη ισχύος του πρωτοκόλλου, κρίθηκε σκόπιμο να καταρτιστεί νέο πρωτόκολλο για το Βασίλειο του Μαρόκου, το οποίο αντικαθιστά το πρωτόκολλο για το Βασίλειο του Μαρόκου που ήταν ανοικτό προς υπογραφή από τις 16 Ιουλίου 2018 έως τις 16 Απριλίου 2019. 
            
            
               (9)Συνεπώς, το νέο πρωτόκολλο για το Βασίλειο του Μαρόκου θα πρέπει να υπογραφεί εξ ονόματος της Ένωσης, με την επιφύλαξη της σύναψής του σε μεταγενέστερη ημερομηνία,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Εγκρίνεται, εξ ονόματος της Ένωσης, η υπογραφή του πρωτοκόλλου τροποποίησης της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου, το οποίο αντικαθιστά το πρωτόκολλο της συμφωνίας Interbus που ήταν ανοικτό προς υπογραφή από τις 16 Ιουλίου 2018 έως τις 16 Απριλίου 2019, με την επιφύλαξη της σύναψης του εν λόγω πρωτοκόλλου
                  8
               .
            
            
               Άρθρο 2
            
            
               Η Γενική Γραμματεία του Συμβουλίου καταρτίζει την πράξη εξουσιοδότησης του προσώπου ή των προσώπων που ορίζει ο διαπραγματευτής του πρωτοκόλλου για την υπογραφή του πρωτοκόλλου, με την επιφύλαξη της σύναψής του.
            
            
               Άρθρο 3
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 321 της 26.11.2002, σ. 13.
               
               
                  
                     (2)
                  
                        Απόφαση αριθ. 1/2011 της μεικτής επιτροπής που έχει συσταθεί δυνάμει της συμφωνίας Interbus σχετικά με τις έκτακτες διεθνείς μεταφορές επιβατών με πούλμαν και λεωφορεία, της 11ης Νοεμβρίου 2011, για την έγκριση του εσωτερικού κανονισμού της και την προσαρμογή του παραρτήματος 1 της συμφωνίας σχετικά με τους όρους που εφαρμόζονται για τους οδικούς μεταφορείς επιβατών και του παραρτήματος 2 της συμφωνίας σχετικά με τα τεχνικά πρότυπα για λεωφορεία και πούλμαν καθώς και τις απαιτήσεις σχετικά με τις κοινωνικές διατάξεις του άρθρου 8 της συμφωνίας (2012/25/ΕΕ) (ΕΕ L 8 της 12.1.2012, σ. 38).
               
               
                  
                     (3)
                  
                        Απόφαση του Συμβουλίου της 5ης Δεκεμβρίου 2014 (SGS14/15073).
               
               
                  
                     (4)
                  
                        Απόφαση (ΕΕ) 2018/1211 του Συμβουλίου, της 16ης Ιουλίου 2018, για την υπογραφή, εξ ονόματος της Ευρωπαϊκής Ένωσης, του πρωτοκόλλου τροποποίησης της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου (ΕΕ L 222 της 3.9.2018, σ. 1).
               
               
                  
                     (5)
                  
                        Απόφαση 2002/917/ΕΚ του Συμβουλίου, της 3ης Οκτωβρίου 2002, περί συνάψεως της συμφωνίας Interbus που αφορά τις έκτακτες διεθνείς μεταφορές επιβατών με πούλμαν και λεωφορεία (ΕΕ L 321 της 26.11.2002, σ. 11)
               
               
                  
                     (6)
                  
                        ΕΕ L 321 της 26.11.2002, σ. 44.
               
               
                  
                     (7)
                  
                        Απόφαση (ΕΕ) 2018/1211 του Συμβουλίου, της 16ης Ιουλίου 2018, για την υπογραφή, εξ ονόματος της Ευρωπαϊκής Ένωσης, του πρωτοκόλλου τροποποίησης της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου (ΕΕ L 222 της 3.9.2018, σ. 1).
               
               
                  
                     (8)
                  
                        Το κείμενο του πρωτοκόλλου θα δημοσιευθεί μαζί με την απόφαση για τη σύναψή του.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.11.2020
            COM(2020) 770 final
            ΠΑΡΑΡΤΗΜΑ
            της πρότασης
            ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ευρωπαϊκής Ένωσης, του πρωτοκόλλου τροποποίησης της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου
            
               
         
         
            
               ΠΡΩΤΟΚΟΛΛΟ
            
            
               ΤΡΟΠΟΠΟΙΗΣΗΣ ΤΗΣ ΣΥΜΦΩΝΙΑΣ ΣΧΕΤΙΚΑ ΜΕ ΤΙΣ ΕΚΤΑΚΤΕΣ ΔΙΕΘΝΕΙΣ ΜΕΤΑΦΟΡΕΣ ΕΠΙΒΑΤΩΝ ΜΕ ΠΟΥΛΜΑΝ ΚΑΙ ΛΕΩΦΟΡΕΙΑ (ΣΥΜΦΩΝΙΑ INTERBUS), ΩΣΤΕ ΝΑ ΕΠΕΚΤΑΘΕΙ Η ΔΥΝΑΤΟΤΗΤΑ ΠΡΟΣΧΩΡΗΣΗΣ ΚΑΙ ΝΑ ΣΥΜΠΕΡΙΛΗΦΘΕΙ ΤΟ ΒΑΣΙΛΕΙΟ ΤΟΥ ΜΑΡΟΚΟΥ
            
            
               ΤΑ ΣΥΜΒΑΛΛΟΜΕΝΑ ΜΕΡΗ,
            
            
               ΕΧΟΝΤΑΣ ΥΠΟΨΗ τη συμφωνία σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus)
                  1
                και την έναρξη ισχύος της την 1η Ιανουαρίου 2003
                  2
               ,
            
            
               ΕΧΟΝΤΑΣ ΥΠΟΨΗ την επιθυμία περαιτέρω ανάπτυξης των διεθνών σχέσεων στον τομέα των επιβατικών μεταφορών, καθώς και των τουριστικών και πολιτιστικών ανταλλαγών πέραν των χωρών που είναι επί του παρόντος επιλέξιμες για προσχώρηση,
            
            
               ΕΠΙΘΥΜΩΝΤΑΣ το άνοιγμα της συμφωνίας Interbus ώστε να προσχωρήσει το Βασίλειο του Μαρόκου,
            
            
               ΛΑΜΒΑΝΟΝΤΑΣ ΥΠΟΨΗ ότι το πρωτόκολλο τροποποίησης της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου (στο εξής: πρωτόκολλο για το Βασίλειο του Μαρόκου) ήταν ανοικτό προς υπογραφή στις Βρυξέλλες από τις 16 Ιουλίου 2018 έως τις 16 Απριλίου 2019,
            
            
               ΑΝΑΓΝΩΡΙΖΟΝΤΑΣ ότι κατά την ανωτέρω περίοδο δεν υπέγραψαν όλα τα συμβαλλόμενα μέρη το πρωτόκολλο για το Βασίλειο του Μαρόκου,
            
            
               ΕΠΙΘΥΜΩΝΤΑΣ να είναι σε θέση όλα τα συμβαλλόμενα μέρη να υπογράψουν το πρωτόκολλο,
            
            
               ΕΚΤΙΜΩΝΤΑΣ ότι θα ήταν σκοπιμότερο να τεθεί σε ισχύ το πρωτόκολλο για το Βασίλειο του Μαρόκου όταν όλα τα συμβαλλόμενα μέρη της συμφωνίας Interbus θα έχουν κυρώσει το πρωτόκολλο,
            
            
               Εκτιμώντας τα ακόλουθα:
            
            
               (1)Η συμφωνία Interbus είναι ανοικτή για προσχώρηση μόνο στα μέλη της Ευρωπαϊκής Διάσκεψης Υπουργών Μεταφορών (ΕΔΥΜ) και σε ορισμένες άλλες ευρωπαϊκές χώρες, όπως προβλέπονται στην εν λόγω συμφωνία.
            
            
               (2)Το Βασίλειο του Μαρόκου, ενώ έχει την ιδιότητα του παρατηρητή στην ΕΔΥΜ, δεν είναι μέλος της, ούτε έχει το δικαίωμα να προσχωρήσει στη συμφωνία Interbus στο παρόν στάδιο.
            
            
               (3)Προκειμένου να ανοίξει η συμφωνία Interbus ώστε να προσχωρήσει το Βασίλειο του Μαρόκου, η συμφωνία Interbus πρέπει να τροποποιηθεί,
            
            
               ΑΠΟΦΑΣΙΣΑΝ να τροποποιήσουν τη συμφωνία Interbus αναλόγως, και
            
            
               ΣΥΜΦΩΝΗΣΑΝ ΤΑ ΑΚΟΛΟΥΘΑ:
            
            
               Άρθρο 1
            
            
               Στο άρθρο 30 της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), η παράγραφος 2 αντικαθίσταται από το ακόλουθο κείμενο:
            
            
               «Η παρούσα συμφωνία είναι επίσης ανοικτή για προσχώρηση στη Δημοκρατία του Αγίου Μαρίνου, στο Πριγκιπάτο της Ανδόρας, στο Πριγκιπάτο του Μονακό και στο Βασίλειο του Μαρόκου.».
            
         
         
            
               ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
            
            
               Άρθρο 2
            
            
               Το παρόν πρωτόκολλο είναι ανοικτό προς υπογραφή από τα συμβαλλόμενα μέρη της συμφωνίας Interbus στη Γενική Γραμματεία του Συμβουλίου της Ευρωπαϊκής Ένωσης, που ενεργεί ως θεματοφύλακας του πρωτοκόλλου.
            
            
               Άρθρο 3
            
            
               Το παρόν πρωτόκολλο υπογράφεται, εγκρίνεται ή κυρώνεται από τα συμβαλλόμενα μέρη σύμφωνα με τις οικείες διαδικασίες. Οι πράξεις έγκρισης ή κύρωσης κατατίθενται στον θεματοφύλακα του πρωτοκόλλου, ο οποίος ενημερώνει όλα τα άλλα συμβαλλόμενα μέρη.
            
            
               Άρθρο 4
            
            
               Το παρόν πρωτόκολλο αρχίζει να ισχύει την πρώτη ημέρα του μήνα που έπεται του μήνα κατά τον οποίον όλα τα συμβαλλόμενα μέρη θα έχουν καταθέσει την οικεία πράξη έγκρισης ή κύρωσης στη Γενική Γραμματεία του Συμβουλίου της Ευρωπαϊκής Ένωσης.
            
            
               Άρθρο 5
            
            
               Το παρόν πρωτόκολλο, το οποίο συντάσσεται στην αγγλική, γαλλική και γερμανική γλώσσα, καθένα δε από τα κείμενα αυτά είναι εξίσου αυθεντικό, κατατίθεται στον θεματοφύλακα ο οποίος διαβιβάζει ακριβές αντίγραφο σε κάθε συμβαλλόμενο μέρος.
            
            
               Άρθρο 6
            
            
               Κάθε συμβαλλόμενο μέρος μεριμνά για την ορθή μετάφραση του πρωτοκόλλου στην επίσημη γλώσσα / στις επίσημες γλώσσες του, εφόσον είναι διαφορετική/-ές από τις γλώσσες του αυθεντικού κειμένου που αναφέρονται στο άρθρο 5. Αντίγραφο καθεμίας από αυτές τις μεταφράσεις κατατίθεται στον θεματοφύλακα, ο οποίος διαβιβάζει αντίγραφο όλων των μεταφράσεων σε κάθε συμβαλλόμενο μέρος.
            
            
               Άρθρο 7
            
            
               Το παρόν πρωτόκολλο αντικαθιστά το πρωτόκολλο της συμφωνίας σχετικά με τις έκτακτες διεθνείς μεταφορές επιβατών με πούλμαν και λεωφορεία (συμφωνία Interbus), ώστε να επεκταθεί η δυνατότητα προσχώρησης και να συμπεριληφθεί το Βασίλειο του Μαρόκου, το οποίο ήταν ανοικτό προς υπογραφή από τις 16 Ιουλίου 2018 έως τις 16 Απριλίου 2019. Το προηγούμενο πρωτόκολλο δεν έχει πλέον νομική ισχύ. 
            
            
               
            
               Βρυξέλλες,
            
            
               
                  ΣΕ ΠΙΣΤΩΣΗ ΤΩΝ ΑΝΩΤΕΡΩ, οι κάτωθι υπογεγραμμένοι πληρεξούσιοι υπέγραψαν το παρόν πρωτόκολλο.
               
            
            
               Ανοικτό προς υπογραφή στις Βρυξέλλες.
            
            
               Για την Ευρωπαϊκή Ένωση
            
            
               Για τη Δημοκρατία της Αλβανίας
            
            
               Για το Πριγκιπάτο της Ανδόρας
            
         
         
            
               Για τη Βοσνία-Ερζεγοβίνη
            
            
               Για τη Δημοκρατία της Μολδαβίας
            
            
               Για το Μαυροβούνιο
            
            
               Για τη Δημοκρατία της Βόρειας Μακεδονίας
            
            
               Για τη Δημοκρατία της Τουρκίας
            
            
               Για την Ουκρανία
            
            
         
         
            
                  
                     (1)
                  
                        ΕΕ L 321 της 26.11.2002, σ. 13.
               
               
                  
                     (2)
                  
                        ΕΕ L 321 της 26.11.2002, σ. 44.